Geen water in tronk, sê gevangene | Netwerk24
Deur Alet Van Der Walt 04 April 2020 08:37
Gevangenes in die Kroonstad-gevangenis sê daar is in sekere afdelings van die tronk geen lopende water nie en nuwe gevangenes word sonder dat hulle eers in kwarantyn geplaas word, in die lig van die Covid-19-pandemie, tussen die ander gevangenes geplaas.
’n Gevangene het Volksblad gebel en gesê die aangehoudenes in die medium B-gedeelte van die tronk is al meer as ’n week sonder lopende water.
Die gevangene sê hulle kan glad nie stort of selfs hande was nie, en die omstandighede is uiters onhigiënies.
Die man sê ook hulle is baie bekommerd omdat mense van buite, nádat die staat van inperking ingestel is, steeds in selle geplaas word.
Ingevolge die Staatskoerant word dit verbied dat nuwe gevangenes ná die instelling van die staat van inperking tussen ander aangehoudenes geplaas mag word.
Puleng Mogwane, woordvoerder van die departement van korrektiewe dienste, sê die bewerings is nie waar nie en daar is water in al die afdelings van die tronk.
Sy sê ook dat mense wat nou in die tronk inkom, apart van die ander gevangenes aangehou word.
Meer oor: Kroonstad | Gevangenis | Koronavirus | Water